Hospodine,

z hlbokosti volám k Tebe.

Tak volá do hory bolesť a seje kvety.

Ten spôsob pokory poznajú už len svätí.

Takáto pokora na ľudské srdce padne,

len ak je srdce vysoko, alebo celkom na dne.

1Pet 3, 8-9

**8** Napokon všetci buďte jednomyseľní, súcitní, plní bratskej lásky, milosrdní a pokorní. **9** Neodplácajte sa zlým za zlé ani zlorečením za zlorečenie, naopak, vy žehnajte, lebo ste boli povolaní, aby ste sa stali dedičmi požehnania.

Rasťov život bol svedectvom o Božej láske. O tom, čo znamená že Boh nás má rád, o tom, čo znamená milovať Pána Ježiša Krista.

Podobne ako apoštol Peter, aj on vyznal svojím slovom, službou, postojmi: „Pane, Ty vieš, že Ťa milujem.“ /J 21, 17/ To sú slová aj na jeho parte.

Ako Rasťov život, tak aj jeho odchod z tejto časnosti je svedectvom o Božej láske. „Či žijeme, či zomierame, Pánovi sme.“ /Rim 14, 8/

Prečítali sme stať z Božieho slova 1Pet.

Je to slovo, ktoré dovolím si povedať, môžeme dnes čítať ako posolstvo, ktoré sme mohli vnímať aj v Rasťovom živote a ktoré práve jeho odchod stavia pred naše oči s neobyčajnou zreteľnosťou.

Všimnime si teda bližšie posolstvo tohto slova:

1. Buďte jednomyseľní.

O spoločenstve prvých kresťanov čítame, že boli jedno srdce a jedna myseľ a všetko mali spoločné. /Sk 4, 32/ Niečo také sa dá ťažko čo aj len predstaviť. Ale nie tak ťažko vtedy, keď je tu motív. A tým je láska k Pánovi Ježišovi Kristovi. Tá ich spájala, v tej dokázali aj nemožné. A práve v mene tohto vzťahu dokázali jeden k druhému pristupovať s láskou napriek rozdielnostiam. Takou, ktorá si nekladie podmienky: budem s tebou zajedno ak – budeš mať rovnaké názory, ak sa zmeníš, ak budeš jednať podľa mojich predstáv... Keby si Pán Ježiš kládol podmienky tohto typu, budem s vami, obetujem sa ak ... tak by nikdy neprišiel a nikdy by za nás nezomrel na kríži. Jeho láska k nám je bezpodmienečná.

Rasťovi veľmi záležalo na jednote. Na tom, aby sme v cirkvi žili skutočne ako bratia a sestry, ako duchovná rodina, aby každý mal svoje miesto a zapájal sa podľa darov, ktoré mu Pán Boh dal. O to aj sám usiloval v zborovom spoločenstve. Trpel keď videl rozbroje, nejednotu, zlomyseľnosť, nepriateľstvo. Zraňovalo ho to. Ale napriek tomu dokázal mať rád, povzbudzovať a žehnať.

Jednota, jednomyseľnosť je možná a reálna, keď nie sme zameraní na seba, ale na Pána Ježiša Krista. Keď Ho naozaj máme radi.

1. Buďte súcitní a milosrdní.

Rasťo bol človek súcitu a milosrdenstva. S každým, ale najmä s tými najmenšími, najodkázanejšími, na okraji, odstrčenými. Vždy skôr dbal na druhých, než na seba. Či už láskavým slovom, úsmevom, finančným darom, drobnou pozornosťou, obetavou pomocou. Koľkí v spomienkach na neho ste vyslovovali práve toto, že mal pre vás srdce a vedel to prejaviť.

Možno len jedna drobná epizódka za všetky.

Rasťo po svojej ordinácii mal pohostenie v budove Bohosloveckej fakulty. Traja z pozvaných hostí neprišli. A tak vybehol von a zavolal troch biednych ľudí, ktorých náhodne stretol, aby sa radovali s ním.

Tak veľmi potrebujeme súcit a milosrdenstvo zvlášť v tejto ťažkej a zraňujúcej dobe. Súcit a milosrdenstvo s chorými, trpiacimi, zomierajúcimi, vyčerpanými, zdeptanými, osamelými, zúfalými... Lebo súcit a milosrdenstvo nedokážu zraniť, ani byť ľahostajnými. Naopak, súcit a milosrdenstvo uzdravuje, pozdvihuje, dáva nádej. Nie je slabosťou, naopak je zdrojom posilnenia a povzbudenia.

Rasťo svoj súcit a milosrdenstvo preukazoval do poslednej chvíle, kým vládal, bol pri svojich chorých rodičoch a svojho otca aj odprevadil do večnosti, sám už takmer nevládny

Súcit a milosrdenstvo nám dokonalým spôsobom prejavil Pán Ježiš Kristus, keď sa skláňal k tým najmenším, keď uzdravoval, pomáhal a hlavne obetoval svoj život za nás, zničených a stratených v hriechu. A nám aj dnes pripomína: „ Čokoľvek ste urobili jednému z týchto mojich najmenších, mne ste urobili.“ /Mt 25, 40/ To, ako jednáte s tými najzraniteľnejšími najzreteľnejšie odzrkadľuje váš vzťah ku mne. Urobili ste to pre mňa. V tomto zmysle bol Rasťo skutočný evanjeliový charakter.

1. Buďte pokorní.

Sme v pôstnom období. Pán Ježiš vstupoval do poslednej, rozhodujúcej etapy pokorný, tichý. On, kráľ, Pán pánov a Kráľ kráľov prichádza krotký a tichý. Strápený pokorne trpel. Nemusel, mal moc to všetko zmeniť a odmietnuť, alebo poraziť svojich nepriateľov silou. Ale vzal svoj kríž, za nás. Aby nás zachránil. A vyzýva nás: „Vezmite na seba moje jarmo a učte sa odo mňa, lebo som tichý a pokorný srdcom.“ /Mt 11, 29/

Rasťo mal tiež svoj kríž. Ale bral ho s pokorou, ako to Božie jarmo. Nestál o uznanie, nezakladal si na vonkajších úspechoch, svoju službu lásky vykonával v tichosti a s pokorou. Tešil sa z úspechov druhých, keď zbor napredoval, keď sa darilo zveľaďovať ho duchovne aj materiálne. Dva krát sme ho aj na Západnom dištrikte zažili aj pri organizovaní stretnutí na Branči, kde mnohé veci zabezpečoval s veľkým nasadením. Boli to pekné a požehnané stretnutia. Ale zostával skôr v úzadí a dobré aj zlé prijímal s pokorou.

1. Neodplácajte sa zlým za zlé ani zlorečením za zlorečenie, naopak, žehnajte.

Rasťov obľúbený biblický verš bol z Rim 12, 21: „Nedaj sa premôcť zlému, ale dobrým premáhaj zlé.“ Bol jeho životným krédom.

Dnešné Božie slovo nám zlo pripomína veľmi konkrétne v podobe zlorečenia. Sme akoby zaplavení zlorečením. Áno, je ťažká doba, je mnoho dôvodov na kritiku, sťažnosti... Ale práve v takejto dobe by sme sa mali osvedčiť ako kresťania a byť iní. Pán Ježiš nás vyzýva: „Žehnajte tým, ktorí vám zlorečia a modlite sa za tých, ktorí vás urážajú.“ / Lk 6, 27/ Dokonca hovorí, že láska je dokonalá vtedy, keď dokáže milovať aj svojich nepriateľov. Pán Ježiš dokonca na kríži žehná svojim nepriateľom, keď prosí: „Otče odpusť im.“

Veľmi by sme si priali, aby to bolo práve prostredie cirkvi, odkiaľ napriek všetkému ťažkému vychádza dobrorečenie, vďaka, žehnanie, odpustenie, úprimná modlitba, áno, aj voči nepriateľom.

Rasťo bol človekom dobrého slova, ako kazateľ, ale aj v bežnej reči. Osobne som nepočul od neho zlomyseľné, vulgárne alebo ľstivé slovo. Zato sme mohli od neho prijať veľa povzbudenia a žehnania.

Dnešné Božie slovo hovorí: „Nezlorečte, ale dobrorečte a žehnajte, lebo na to ste boli povolaní, aby ste sa stali dedičmi požehnania.“

Toto je ten najväčší dôvod, prečo dobrým premáhať zlé – lebo máme pred očami požehnanie dokonalé – ktoré máme v IHS teraz a ktoré nás ešte len čaká.

Rasťo odišiel zmierený, pripravený a v pokoji. So slovami žehnania a vďačnosti. Žiadne reptanie ani sťažnosti.

Bolo niečo po deviatej v sobotu, keď sme boli on line spojení ako spoločenstvo duchovných Myjavského seniorátu a modlili sme sa za neho. A počas modlitby sme dostali sms správu, že Rasťo odišiel ku svojmu nebeskému Otcovi. Dostali sme milosť vyprevadiť ho modlitbou.

Áno, zasiahlo nás to, boli sme zničení a smutní. Ale keby mohol, určite by nám povedal, nesmúťte, ale tešte sa že som prešiel do života, že sa naplnilo to, v čo som veril a zvestoval. Živého Krista. Jeho lásku. Buďte jednomyseľní, držte spolu, majte súcit a milosrdenstvo, buďte pokorní. Neodplácajte sa zlým za zlé ani zlorečením za zlorečenie, naopak, vy žehnajte, lebo na to ste boli povolaní, aby ste sa stali dedičmi požehnania.

Teraz tu môžeme stáť nielen s bolesťou a zármutkom, ale zároveň s uistením Ducha Svätého, že Rasťo sa stal dedičom požehnania, ktoré Boh pripravil svojim verným.

Rasťo, ďakujeme Ti za Tvoje svedectvo.

Nech nám Pán Boh pomáha udržať a zveľaďovať ho medzi nami živé aj naďalej.

Ján Hroboň, biskup ZD ECAV